Wuhotowanske wustawki tu a tam wušiknje zeskutkownjeja
Budyšin (SN/mwe). Tuchwilu so wjele twari, tak nastawaja, kaž we Worklecach, tež druhdźe nowe bydlenske štwórće. Tež starše twarjenja ludźo prawidłownje porjedźeja a fasadu znowa barbja. Při tym móže sej kóždy w principje barbu sam wuzwolić. Lědma jedna komuna wobydlerjam raznje předpisuje, kotru barbu měła fasada měć, kotre cyhele na třěchu słušeja. Tole wobkruća tež Kubšiski wjesnjanosta Olaf Reichert (njestronjan). Tak ma jeho komuna runja wšěm druhim w Swobodnym staće Sakskej wobtwarjenske plany a wuhotowanske wustawki. Plany rjaduja wašnje a dalše modality wobtwarjenja ležownosćow. Zapisane do nich tež je, za čo so ležownosće wužiwaja. Wuhotowanske wustawki su častodosć ze spěchowanskimi srědkami zwjazane, kotrež komuna wot stata za wuhotowanje wobraza jej přisłušaceje wsy abo přisłušaceho města dóstawa.
pol_Latn szl_Latn